แจ้งเตือนภัยคนไทยในญี่ปุ่นและอีกหลายประเทศแถบแปซิฟิก หลังมีประกาศเตือนภัยสึนามิ ยังไม่มีรายงานคนไทย ได้รับบาดเจ็บหรือเสียชีวิต
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่า  สถานเอกอัครราชทูต ณ กรุงโตเกียว ประเทศญี่ปุ่น ออกประกาศเตือนคนไทยถึงความเป็นไปได้จากคลื่นสึนามิ  บริเวณหมู่เกาะ ทางทิศตะวันตกเฉียงใต้ของจังหวัดคาโกชิมะ (Kagoshima) ซึ่งห่างจากกรุงโตเกียว  1,293 กิโลเมตร รวมถึง บริเวณจังหวัดอิวาเตะ (Iwate) ทางตอนเหนือของญี่ปุ่น ห่างจากกรุงโตเกียว  ประมาณ 570 กิโลเมตร เนื่องจาก เหตุภูเขาไฟระเบิดใต้ทะเลในประเทศตองกาเมื่อวันที่ 15 มกราคมที่ผ่านมา ซึ่งเหตุการณ์สึนามิครั้งนี้ ไม่ทำให้พื้นที่อื่นรู้สึกได้ถึงแผ่นดินไหวและยังไม่มีรายงานคนไทยได้รับบาดเจ็บหรือเสียชีวิตจากคลื่นสึนามินี้ แต่ขอให้ประชาชนในบริเวณใกล้เคียงกับพื้นที่ดังกล่าว ดูแลรักษาตัวและเฝ้าระวังสถานการณ์ โดยติดตามข่าวสารของทางการญี่ปุ่นอย่างต่อเนื่องในกรณีที่อาจเกิดแผ่นดินไหวตามมา นอกจากนี้ สถานเอกอัครราชทูตไทยที่ประจำการในอีกหลายประเทศแถบมหาสมุทรแปซิฟิกรวมถึงสถานเอกอัครราชทูต ณ กรุงแคนเบอร์รา ประเทศออสเตรเลีย, สถานเอกอัครราชทูต ณกรุงเวลลิงตัน ประเทศนิวซีแลนด์, สถานเอกอัครราชทูต ณ กรุงซันดิอาโก ประเทศชิลี ได้ออกประกาศเตือน พร้อมคำแนะนำลักษณะเดียวกันไปยังคนไทยและชุมชนชาวไทยในประเทศเหล่านั้นแล้วเช่นกัน